24 ຄົນ ເສຍຊີວິດ ຍ້ອນໄຟໄໝ້ ບໍ່ຖ່ານຫິນ ໃນຈີນ
​ຈີນ ກ່າວ​ວ່າ ພວກ​ພະນັກງານ 24 ຄົນ ໄດ້​ເສຍ​ຊີວິດ​ ຍ້ອນ​ໄຟ​ໄໝ້ ​ຢູ່​ບໍ່​ຖ່ານ​ຫິນ​ ທີ່ແຂວງ Liaoning ​ ​ໃນ​ພາກ​ຕາ​ເວັນອອກສຽງ​ເໜືອ ​ຂອງ​ປະ​ເທດ.
ສື່ມວນຊົນແຫ່ງລັດຂອງຈີນ ກ່າວວ່າ ພວກພະນັກງານ 24 ຄົນ ໄດ້ເສຍຊີວິດໃນໄຟໄໝ້ຢູ່ບໍ່ຖ່ານຫິນແຫ່ງນຶ່ງໃນພາກຕາເວັນ ອອກສຽງເໜືອຂອງປະເທດ ອົງການຂ່າວຊິນຫົວ ຂອງທາງການຈີນ ກ່າວວ່າ ໄຟໄໝ້ໃນບໍ່ ຖ່ານຫິນ ໃນແຂວງ Liaoning ຍັງເຮັດໃຫ້ພວກພະນັກງານ ໃນບໍ່ອີກ 52 ຄົນໄດ້ຮັບບາດເຈັບເຊັ່ນກັນ ອຸບັດເຫດດັ່ງກ່າວ ໄດ້ເກີດຂຶ້ນໃນບໍ່ຖ່ານຫີນແຫ່ງນຶ່ງຂອງບໍລິສັດ ລັດວິສາຫະກິດ Fuxin Coal Company ເປັນເຈົ້າຂອງ ແລະ ເປັນອຸບັດເຫດຄັ້ງຫຼ້າສຸດໃນບໍ່ຖ່ານຫິນທີ່ມີຜູ້ຄົນເສຍຊີວິດໃນຈີນ ໂຕເລກຂອງລັດຖະບານສະແດງໃຫ້ເຫັນວ່າ ມີອຸບັດເຫດທີ່ພົວພັນກັບບໍ່ ຖ່ານຫິນ 589 ຄັ້ງ ເກີດຂຶ້ນໃນຈີນໃນປີແລ້ວນີ້ ເຮັດໃຫ້ຜູ້ຄົນຈຳນວນຫລາຍກວ່າ 1 ພັນຄົນເສຍຊີວິດ ຫຼືຫາຍສາບສູນໄປ ຊຶ່ງນີ້ເປັນຈຳນວນ 23 ເປີເຊັນ ຫລຸດຈາກປີກ່ອນ ແຕ່ບັນດານັດວິເຄາະເຫດການກ່າວວ່າ ໂຕເລກແທ້ໆນັ້ນ ເບິ່ງຄືວ່າສູງກວ່ານັ້ນຕັ້ງຫລາຍ ເນື່ອງຈາກວ່າ ອຸບັດເຫດຫຼາຍຄັ້ງ ບໍ່ໄດ້ລາຍງານໃຫ້ຜູ້ຄົນຊາບ ບັນດາເຈົ້າໜ້າທີ່ໄດ້ດຳເນີນງານມາ ເພື່ອຈັດຕັ້ງປະຕິບັດມາດຕະຖານດ້ານຄວາມປອດໄພທີ່ເຄັ່ງຄັດຂຶ້ນ ແລະອັດພວກບໍ່ຖ່ານຫິນທີ່ນ້ອຍໆລົງ ຊຶ່ງພວກບໍ່ຖ່ານຫິນເຫຼົ່ານີ້ ມັກຈະບໍ່ມີກົດລະບຽບບັງຄັບນັ້ນ ຈີນເປັນປະເທດທີ່ໃຊ້ຖ່ານຫີນຫລາຍທີ່ສຸດໃນໂລກ